钦定古今图书集成/明伦汇编/皇极典/第263卷 > 有虞氏
## 钦定古今图书集成/明伦汇编/皇极典/第263卷 > 有虞氏

### 帝舜命四岳开言路

按《书经舜典》：“询于四岳，明四目，达四聪。”

〈蔡传〉舜既告庙即位，乃谋治于四岳之官，广四方之视听，以决天下之壅蔽。〈大全〉唐孔氏曰：“明四方之目，使为己远视四方也。达四方之聪，使为己远听闻四方也。恐远方有所壅塞，令为己悉闻见之。”

按《管子桓公问》篇：“舜有告善之旌，而主不蔽。”

按崔豹《古今注》：“舜受尧禅，广开视听，求贤人以自辅。”